NEX พุ่ง 8% โบรกชี้ปีนี้ “เทิร์นอะราวด์” อานิสงส์ทยอยส่งมอบรถเมล์ EV
NEX พุ่ง 8% โบรกฯคาดกำไรปีนี้เทิร์นอะราวด์แตะ 501 ลบ. รับส่วนแบ่งกำไรจากบริษัท แอ๊บโซลูท แอสเซมบลี จำกัด เข้ามา หลังจากการทยอยส่งมอบรถเมล์ EV แนะ “ซื้อ” ราคาเป้าหมาย 12 บ.
23 ก.ค. 2564

ผู้สื่อข่าวรายงานว่าวันนี้ (23ก.ค. 2564) ราคาหุ้นบริษัท เน็กซ์ พอยท์ จำกัด (มหาชน)หรือ NEX ณ เวลา 11.16 น. อยู่ที่ระดับ 8.85บาท เพิ่มขึ้น 0.65บาท หรือ 7.93% โดยทำจุดสูงสุดที่ 8.95บาท และทำจุดต่ำสุดที่ 8.25บาท ด้วยมูลค่าการซื้อขาย 139.70 ล้านบาท

บล.ฟินันเซีย ไซรัส ระบุในบทวิเคราะห์ฯ แนะ “ซื้อ” NEX ซึ่งมีการคาดผลการดำเนินงานเริ่ม Turnaround ผ่านส่วนแบ่งกำไรจาก บริษัท แอ๊บโซลูท แอสเซมบลี จำกัด (AAB) ที่จะเข้ามา โดยคาด NEX มีกำไรในไตรมาส 3/2564 และโตก้าวกระโดดในไตรมาส 4/2564 จากการทยอยส่งมอบรถเมล์ EV และในปี 2565 มีโอกาสได้คำสั่งซื้อรถเมล์และรถบรรทุก EV สูงถึง 6 พันคัน ซึ่งเป็นตลาดที่ยังแข่งขันต่ำหนุนการเติบโตระยะยาว
อย่างไรก็ตามคาดกำไรปี 2564 อยู่ที่ 501 ล้านบาท พลิกจากขาดทุนสุทธิในปีก่อน 213.59  ล้านบาท และคาดเพิ่มขึ้น 192% จากงวดเดียวกันของปีก่อน ส่วนในปี 2565 มอง NEX เป็นผู้เล่นในกลุ่ม EV ที่น่าสนใจสุด โดยให้ราคาเป้าหมาย 12 บาท